1988. aasta mai lõpul muinsuskaitse seltsi ettevõtmisel püstitatud Villem Reimani ausamba juures võtsid laupäeval sõna toonased vabadusvõitlejad, tänased tuntud poliitikud Mart Laar ja Trivimi Velliste, vallavanem Kalevi Kaur ja Leo Annuk muinsuskaitse seltsist.  Mart Laar meenutas 20 aasta eest Tartus peetud muinsuskaitsepäevi, kus meie rahvusvärvid lehvisid kolme eraldi kangana. «Selle monumendi avamisega seoses sai  Kolga-Jaanist esimene koht Eestis, kus sinimustvalge - ühe lipuna, mitte kolme eraldi kangana - lehvis uhkelt täies hiilguses. Kogu üritus oli suur sinimustvalge pidu,» meenutas Laar päeva, mil kirikuesine plats oli rahvast tulvil.  Pärast seda toodi paljudes Eesti paikades välja rahvuslipp, ehkki võimud seda igati takistada püüdsid. «Villem Reimani monumendi avamine ja rahvuslippude väljatoomine oli julge ja tähendusrikas samm, oleme tänulikud nende ees, kelle abiga see teoks sai, tänulikud selle põlvkonna  kasvatamise eest, kes monumendi teoks tegid,» sõnas Laar.